Šramko, Ivan, predseda Rady pre rozpočtovú zodpovednosť (2013-09-18):
Dobré ráno. Ďakujem pekne za privítanie, pán predsedajúci. Vážení páni poslanci, vážené panie poslankyne, dovoľte mi, aby som predniesol Správu o hodnotení plnenia pravidiel rozpočtovej zodpovednosti a pravidiel rozpočtovej transparentnosti za rok 2012. Správa o hodnotení plnenia pravidiel rozpočtovej zodpovednosti a rozpočtovej transparentnosti hodnotí plnenie pravidiel vyplývajúcich z ústavného zákona o rozpočtovej zodpovednosti za rok, rozpočtový rok 2012. Predkladá sa parlamentu mimoriadne v termíne do dvanástich mesiacov od zvolenia všetkých členov rady. Ďalšie správy budú zverejňované už v štandardnom termíne do 31. augusta. Rada konštatuje, že v roku 2012 dosiahol hrubý dlh verejnej správy úroveň 52,1 % HDP, čím došlo k prekročeniu prvej hranice definovanej ústavným zákonom. Minister financií musel parlamentu písomne zdôvodniť výšku dlhu a návrh opatrenia na jeho zníženie. Rada považuje schválenie efektívnych fungujúcich výdavkových limitov vrátane korekčných mechanizmov za dôležitý krok pre naplnenie strednodobých rozpočtových cieľov. Rada hodnotí pozitívne pokrok, ktorý sa dosiahol v oblasti zverejňovania informácií v porovnaní s predchádzajúcimi rokmi. Vzhľadom na prvý rok platnosti ústavného zákona je pochopiteľné, že existuje priestor na kvalitatívne zlepšenie prezentácie požadovaných informácií. Tak v rozpočte, ako aj súhrnnej výročnej správe je potrebné v detailnejšej štruktúre informovať o konsolidovanej bilancii verejnej správy, prehľadnou formou informovať o jednorazových vplyvoch a zlepšiť informovanosť o hospodárení podnikov s majetkovou účasťou štátu a Fondu národného majetku. Negatívne treba hodnotiť nedodržanie termínu zverejnenia júnovej daňovej prognózy, čím bol porušený čl. 9 ods. 3 tohoto zákona. Z pravidiel rozpočtovej zodpovednosti je najdôležitejší ústavný limit pre dlh. Výška dlhu verejnej správy v súčasnej metodike Eurostatu dosiahla úroveň roku 2012 52,1 % hrubého domáceho produktu, čím došlo k prekročeniu prvej hranice vo výške 50 % HDP, s ktorou je spojená povinnosť ministra financií zaslať list parlamentu. Minister financií zaslal dňa 18. júna 2013 tento list. Z pohľadu Rady pre rozpočtovú zodpovednosť by bolo žiaduce, keby aj v budúcnosti minister financií zasielal reakciu na prekročenie hranice dlhu najneskôr v termíne predloženia svojho návrhu rozpočtu verejnej správy vláde, t. j. v termíne do 15. augusta. Tým sa tiež vytvorí dostatočný priestor pre vládu navrhované opatrenia posúdiť a prípadne zapracovať do rozpočtu predkladaného do parlamentu. V príprave pravidiel týkajúcich sa samospráv rada konštatuje, že štát finančne nekryl straty samospráv a na samosprávy neboli presunuté žiadne významné nové kompetencie vyžadujúce si finančné krytie. Obce však avizujú menší nárast finančne nekrytej administratívnej záťaže spojenej s výkonom už prenesených kompetencií. Podrobnejšie vyhodnotenie bude možné až po vykonaní auditu kompetencií samospráv v priebehu tohto roku. Ustanovenia ústavného zákona týkajúce sa sankcií pri predložení limitu dlhu samospráv nadobúdajú účinnosť až v roku 2015. Návrh rozpočtu verejnej správy na roky 2013 až 2015 formálne obsahoval všetky požadované údajové kategórie, čo do veľkej miery zvyšuje transparentnosť rozpočtu a umožňuje komplexnejšie vyhodnotenie reálnosti dosahovania základných rozpočtových cieľov. Aby boli nové informácie prehľadnejšie a prístupnejšie pre verejnosť, bude potrebné analyticky rozšíriť najmä zverejňovanie konsolidovanej bilancie a hospodárenie podnikov s majetkovou účasťou Fondu národného majetku. Okrem toho by bolo vhodné uvádzať prehľadný zoznam jednorazových vplyvov na rozpočet, ísť viac do detailov v prípade daňových výdavkov a rozšíriť monitoring podmienených a implicitných záväzkov. Prvá súhrnná výročná správa Slovenskej republiky bola vypracovaná vlani za rok 2011. Nakoľko účinnosť zákona nastala až v marci 2012, plnohodnotné a korektné vyhodnotenie bude možné až v roku 2014 pri vyhodnocovaní súhrnnej výročnej správy za rok 2013. Existujú objektívne dôvody súvisiace s procesom získavania údajov, pre ktoré nemohli byť niektoré požiadavky ústavného zákona naplnené. Napriek tomu rada odporúča v súhrnnej výročnej správe zverejňovať čisté bohatstvo štátu, podobne ako v rozpočte doplniť detailnejšiu informáciu o konsolidovanej bilancii verejnej správy, vyhodnotiť plnenia stratégie riadenia dlhu a uviesť zoznam jednorazových opatrení. V neposlednom rade je potrebné poskytnúť detailnú informáciu o hospodárení štátnych podnikov, ktorú je možné nájsť len v správe len v súhrnnej podobe. Správa vychádza z platnej legislatívy a metodiky ESO 95 používanej Eurostatom k dátumu schválenia tejto správy radou. Prípadné spätné revízie údajov vyplývajúce z aplikácie novej metodiky ESO 2010 môžu mať podstatný vplyv na ukazovatele, ktoré podliehajú vyhodnoteniu v zmysle tohoto zákona, napríklad úroveň dlhu. Detailnejšie informácie o pripravovaných zmenách sú uvedené v prílohe tejto správy. Prvá časť správy je venovaná prehľadu rozpočtových pravidiel týkajúcich sa Slovenskej republiky. Tie nedefinuje len spomínaný ústavný zákon, ale aj európske zmluvy a bežná národná legislatíva. Druhá a tretia časť predstavuje jadro materiálu, hodnotia plnenie pravidiel vyplývajúcich z ústavného zákona o rozpočtovej zodpovednosti. Príloha 1 uvádza prehľad pravidiel ústavného zákona a odpočet plnenia v prehľadnej tabuľkovej forme. V prílohe 2 sú uvedené informácie o rozpočtových pravidlách a inštitúciách v iných krajinách, ktoré je možné porovnať s pravidlami používanými na Slovensku. Príloha 3 sumarizuje hodnotenie programu stability Slovenskej republiky a národného programu reforiem Európskou komisiu. Príloha 4 je venovaná zmenám vyplývajúcich z novej metodika ESO 2010. Posledná príloha 5 obsahuje stručnú analýzu hospodárenia samospráv a plnenie numerických pravidiel vyplývajúcich zo zákona o rozpočtových pravidlách pre samosprávy a ústavného zákona. Toľko z mojej strany k tejto správe. Ďakujem pekne.